14.03.2018 • от Борис Бъчваров
На 76-годишна възраст почина британският учен Стивън Хокинг. Човекът, който въпреки тежкото си заболяване не спираше да гледа към звездите - изследваше Вселената, нейното зараждане и имаше активната позиция за бъдещето на Земята. Учен, който понякога оспорваше собствените си теории и който до края на дните си вдъхновяваше със своята вяра в живота.
Хокинг е известен с трудовете си в областта на физиката и астрономията. Неговите изследвания за черните дупки и относителността са от изключителна важност за науката. Автор е на няколко книги, сред които и „Кратка история на времето“. На 22 г. той получава диагнозата амиотрофична латерална склероза, с която се смята, че ще живее едва няколко години, но той продължава работата си повече от половин век.
Черните дупки от дълго време са считани за „вечни затвори“ за всичко, което бъде всмукано в дълбините им. Но според Стивън Хокинг, може да има изход,...
След 1974-а той започва да работи основно върху две от основополагащите теории във физиката - теорията за относителността на Айнщайн и квантовата теория. В резултат на проучванията си, Хокинг предлага модел на Вселената, в който включва две концепции за времето. Едната е така нареченото „реално време“, което е свързано с усещането на хората. Другото е „въображаемо време“, основаващо се на квантовата теория.
Стивън Хокинг, учен: Човешката раса няма бъдеще, ако не излезе в космоса. Затова искам да насърча интереса към него. Отдавна исках да отида в космоса, а полетът с нулева гравитация е първата стъпка към подобно пътуване. Бях прикован към инвалидна количка почти четири десетилетия и да се нося свободно при нулева гравитация би било прекрасно.
Светът на киното също е запленен от личността на Хокинг. През 2014 г. излиза може би най-известният игрален филм за учения.
Самият Хокинг също участва в няколко кинопродукции, сред които е сериалът Стар Трек.
Стивън Хокинг и актьорът Еди Редмейн, който се превъплъти в известния учен в биографичния филм „Теорията на всичко“ © БТА
Въпреки влечението си към науката, Хокинг определя може би най-важното за човека в едно единствено изречение: „Това нямаше да е кой знае каква Вселена, ако в нея не живееха хората, които обичаш.“